**Rok za dostavu projektnih prijedloga:**

**31. prosinca 2024.**

**Poziv na dostavu projektnih prijedloga**

**UPUTE ZA PRIJAVITELJE**

**4. JAVNI POZIV ZA FINANCIRANJE**

**PROJEKATA MEĐUNARODNE RAZVOJNE SURADNJE**

**ORGANIZACIJA CIVILNOG DRUŠTVA**

**Broj VIII-JP-OCD-01-2024**

 **SADRŽAJ:**

1. **PRAVNI OKVIR I TEMELJNE ODREDBE**
	1. PRAVNI OKVIR JAVNOG POZIVA
	2. SVRHA JAVNOG POZIVA
	3. CILJEVI JAVNOG POZIVA
	4. UKUPNA VRIJEDNOST JAVNOG POZIVA, VRIJEDNOST PROJEKATA I NAČIN ISPLATE
	5. POJMOVI
2. **UVJETI ZA PRIJAVU NA JAVNI POZIV**

2.1. UVJETI PRIHVATLJIVOSTI PRIJAVITELJA

2.2. KRITERIJI ZA ISKLJUČENJE PRIJAVITELJA

2.3. BROJ PROJEKTNIH PRIJEDLOGA PO PRIJAVITELJU

2.4. DOKUMENTACIJA NA STRANOM JEZIKU

1. **OPĆI UVJETI ZA PRIJAVU PROJEKTNIH PRIJEDLOGA**
	1. CILJNE DRŽAVE ZA PROVEDBU PROJEKTA
	2. TRAJANJE I POČETAK PROVEDBE
	3. NEPRIHVATLJIVE PROJEKTNE AKTIVNOSTI
	4. INFORMIRANJE I VIDLJIVOST
2. **FINANCIJSKI UVJETI ZA PRIJAVU PROJEKTNIH PRIJEDLOGA**
	1. PRIHVATLJIVOST TROŠKOVA
	2. PRIHODI OD PROJEKTNIH AKTIVNOSTI
3. **POSTUPAK PRIJAVE NA JAVNI POZIV**
	1. NAČIN PODNOŠENJA PROJEKTNE PRIJAVE
	2. ROK ZA PODNOŠENJE PROJEKTNE PRIJAVE
	3. POVLAČENJE PROJEKTNE PRIJAVE
	4. IZMJENE I DOPUNE PROJEKTNE PRIJAVE
	5. DODATNE INFORMACIJE (PITANJA I ODGOVORI)
4. **POSTUPAK DODJELE FINANCIJSKIH SREDSTAA**
	1. PROCJENA PROJEKTNIH PRIJAVA
	2. DOSTAVA DODATNE DOKUMENTACIJE
	3. ODLUKA O FINANCIRANJU
	4. PRIGOVORI
	5. DODATNA POJAŠNJENJA TIJEKOM POSTUPKA JAVNOG POZIVA
	6. NAČIN DOSTAVE OBAVIJESTI I DODATNO ZATRAŽENE DOKUMENTACIJE
	7. POSTUPANJE S PROJEKTNIM PRIJAVAMA
	8. ODLUKA O DODJELI FINANCIJSKIH SREDSTAVA
	9. IZMJENE I DOPUNE JAVNOG POZIVA I NATJEČAJNE DOKUMENTACIJE
	10. ODLUKE OD UTJECAJA NA ISHOD JAVNOG POZIVA
5. **INDIKATIVNI KALENDAR JAVNOG POZIVA**
6. **NATJEČAJNA DOKUMENTACIJA**

**4. javni poziv za financiranje projekata međunarodne razvojne suradnje organizacija civilnog društva** (dalje u tekstu: **Javni poziv**) raspisuje se u skladu sa Zakonom o međunarodnoj razvojnoj suradnji i humanitarnoj pomoći (Narodne novine br. 14/24), Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine br. 26/15), drugim pozitivnim propisima Republike Hrvatske kojima su uređeni formalni i materijalni uvjeti za provedbu javnih poziva za financiranje programa i projekata neprofitnih organizacija iz javnih izvora te sukladno Odluci ministra vanjskih i europskih poslova.

 **1.1 PRAVNI OKVIR JAVNOG POZIVA**

 **1. PRAVNI OKVIR I TEMELJNE ODREDBE**

Ove **Upute za prijavitelje** (dalje u tekstu: **Upute**) uređuju, između ostaloga, način podnošenja projektnih prijedloga, kriterije odabira i kriterije prihvatljivosti projektnih prijedloga, postupke i dokumentaciju Javnog poziva.

## **1.2 SVRHA JAVNOG POZIVA**

Međunarodna razvojna suradnja temelji se na nastojanjima razvijenih država da promiču rješenja održivog razvoja, zajedničke vrijednosti i partnerstva te na taj način pružaju nove mogućnosti suradnje, razmjene znanja, iskustava i tehnologija. Osnovni je cilj međunarodne razvojne suradnje koristiti financijske i nefinancijske kapacitete kako bi se osigurali uvjeti za dugoročno održivi rast i razvoj, suzbilo siromaštvo te osnažilo države, regije, zajednice i pojedince u preuzimanju odgovornosti za vlastiti napredak. Pomoć se državama u razvoju među ostalim pruža zbog smanjene razvijenosti i nemogućnosti prelaska praga siromaštva, brige za posebno ranjive skupine stanovništva, izbijanja kriza i konflikata, institucionalne potkapacitiranosti, ugroženih ili nedovoljno zaštićenih prirodnih resursa, jačanja obrazovnog ili zdravstvenog sustava. Kao takve, politike međunarodne razvojne suradnje osnažuju društva kojima prijeti siromaštvo, pridonose sprječavanju sukoba, suzbijanju nezakonitih migracija i stvaraju temelje za jačanje trgovinske i gospodarske suradnje. Drugim riječima, međunarodnom razvojnom suradnjom jačamo društveni i gospodarski napredak i sigurnost partnerskih država, ali istovremeno i nas samih.

Pod međunarodnom razvojnom suradnjom u užem smislu smatramo pomoć koju pružaju razvijene države u svrhu promicanja gospodarskog razvoja i dobrobiti zemalja u razvoju. Aktualni okvir službene razvojne suradnje usmjeren je na postizanje dogovora međunarodne zajednice sadržanog u Globalnom razvojnom programu Ujedinjenih naroda (Agenda 2030) s ciljem ispunjenja 17 Ciljeva održivog razvoja (SDGs) u gospodarskoj, društvenoj i okolišnoj dimenziji. Krajnji cilj svih ovih nastojanja jest kroz sektorske i tematske cjeline povezati doprinose pružatelja razvojne suradnje u jedinstveni odgovor za dugoročno održivi razvoj i ispunjavanje ove ambiciozne i transformativne globalne Agende 2030.

Republika Hrvatska, posebice nakon pristupanja Europskoj uniji kao najvećem donatoru međunarodne razvojne pomoći, prepoznala je svoje mjesto u globalnim okvirima razvojnih politika. Neposredna iskustva ratne i poslijeratne demokratske tranzicije usmjerila su hrvatsku politiku međunarodne razvojne suradnje na promicanje međuovisnosti humanitarno-razvojnog djelovanja i izgradnje mira i sigurnosti te na razvoj čovjeka. Republika Hrvatska je danas prepoznata kao specifičan donator koji može ponuditi praktična znanja i stručnjake u nizu područja, pri čemu je iskustvo primateljice razvojne pomoći do 2011. godine za Republiku Hrvatska dodatna komparativna prednost u međunarodnim okvirima.

Trenutna situacija na globalnoj sceni obilježena je mnogobrojnim izazovima. Rat u Ukrajini, oružani sukobi u Sudanu, na Bliskom istoku i u regiji Sahela, klimatske promjene, širenje raznih bolesti, raseljavanje i gospodarski šokovi izazivaju golemu patnju stanovništva širom svijeta, čineći iznalaženje adekvatnog odgovora na spomenute izazove sve zahtjevnijim, te dovode u pitanje i dostizanje Ciljeva održivog razvoja, odnosno Agende 2030.

Sve to dovodi do otežanog rada organizacija civilnog društva u državama partnerima. Lokalizacija je najučinkovitiji način provođenja projekata razvojne suradnje i humanitarne pomoći jer lokalni akteri najbolje poznaju prilike na terenu, politiku, kulturu i ostale relevantne čimbenike nužne za uspješno provođenje bilo kakve vrste projekata. Višestruke krize u zemljama primateljicama službene razvojne pomoći (sukladno pravilima Odbora za razvojnu pomoć Organizacije za gospodarsku suradnju i razvoj; OECD - DAC) utječu na sveukupno smanjenje kvalitete života, pa tako i na djelovanje organizacija civilnog društva, čime je ranjivost i položaj najugroženijih skupina (djece, žena, starijih, ljudi sa zdravstvenim poteškoćama) dodatno pogoršan.

Kroz politiku razvojne suradnje šaljemo poruku solidarnosti i odgovornosti, pridonosimo sigurnosti i stabilnosti, te pružamo potporu demokratskim procesima u trećim zemljama, a sve je to temelj za ostvarivanje uključivog i održivog razvoja. Ovaj Javni poziv stoga treba poslužiti kao platforma za uspostavljanje novih i osnaživanje postojećih partnerstava, te u konačnici doprinijeti većoj stabilnosti i prosperitetu navedenih zemalja.

Za sveobuhvatnost nacionalnog djelovanja na području međunarodne razvojne suradnje vrlo je važna suradnja s izvaninstitucionalnim partnerima. Primarno je riječ o organizacijama civilnog društva, ali i privatnom sektoru, znanstvenoj te vjerskim zajednicama. Njihov volonterski, društveni, humanitarni, mirotvorni i istraživački rad zbog izravnih učinaka na društvenu zajednicu u kojoj djeluju od posebne je važnosti te može poslužiti kao temelj za postizanje sinergijskih učinaka na terenu. Uzimajući u obzir specifične sposobnosti organizacija civilnog društva kao što su angažman na lokalnoj razini i poznavanje potreba najranjivijih društvenih skupina, organizacije civilnog društva nameću se kao važan partner u provedbi međunarodne razvojne suradnje. Takva uloga izvaninstitucionalnih partnera globalno je prepoznata. Štoviše, najveći donatori razvojne pomoći u znatnoj se mjeri oslanjanju upravo na kapacitete, znanja i iskustva izvaninstitucionalnih dionika u provedbi razvojnih programa i projekata u državama u razvoju. Osnaživanje kapaciteta i širenje djelovanja organizacija civilnog društva kroz ulaganje u učinkovite projekte međunarodne razvojne suradnje, važan su instrument jačanja sveukupne prisutnosti hrvatskih humanitarno-razvojnih kapaciteta u svijetu. Time ujedno štitimo i promičemo vanjsko-političke i gospodarske interese Republike Hrvatske te djelujemo na daljnjoj afirmaciji u okvirima međunarodne razvojne suradnje.

U svrhu provedbe navedenih ciljeva, **Ministarstvo vanjskih i europskih poslova poziva organizacije civilnog društva u Republici Hrvatskoj na predlaganje projektnih aktivnosti, kojima je cilj postizanje održivih razvojnih rješenja u državama u razvoju, odnosno zemljama primateljicama službene razvojne pomoći sukladno pravilima Odbora za razvojnu pomoć Organizacije za gospodarsku suradnju i razvoj (OECD - DAC).**

Poziv je usmjeren na prijavu nekomercijalnih projekata koji će se provoditi izvan Republike Hrvatske.

## **1.3 CILJEVI JAVNOG POZIVA**

Ministarstvo vanjskih i europskih poslova raspisuje ovaj Javni poziv radi podrške provedbi projekata međunarodne razvojne suradnje hrvatskih organizacija civilnog društva, koji imaju za cilj postići konkretne rezultate u ciljnim državama Javnog poziva, sukladno sektorskim prioritetima, te tematskim i posebnim ciljevima. Također, cilj ovog Javnog poziva je doprinijeti osnaživanju kapaciteta hrvatskih organizacija civilnog društva za provedbu projekata iz područja međunarodne razvojne suradnje te doprinijeti stvaranju i osnaživanju partnerstva između hrvatskih i stranih organizacija civilnog društva.

Aktivnosti projektnih prijedloga za ovaj Javni poziv moraju se provoditi kumulativno:

* najmanje u jednoj **ciljanoj državi**, i
* najmanje na području jednog **sektorskog prioriteta**.

Poželjno je da aktivnosti obuhvate jedan ili više **tematskih ciljeva** te da potiču ostvarivanje najmanje jednog **posebnog cilja** Javnog poziva.

Obuhvat ciljne države i sektorskog prioriteta su **administrativni uvjeti prihvatljivosti projektne prijave**. Aktivnosti projektnog prijedloga namijenjene ispunjavanju nekih od tematskih i posebnih ciljeva **dodatno se vrednuju** (vidi Točku 6.1.).

|  |
| --- |
| Tablica 1: Ciljne države i sektorski prioriteti Javnog poziva |
| **1. CILJNE DRŽAVE** *(administrativni uvjet)* |
| **Zemlje primateljice službene razvojne pomoći sukladno pravilima Odbora za razvojnu pomoć Organizacije za gospodarsku suradnju i razvoj (OECD- DAC)** |
| **2. SEKTORSKI PRIORITETI** *(administrativni uvjet)* |
| **Dostojanstvo svake ljudske osobe**  |
| **Odgovoran gospodarski razvoj** |
| **Mir, sigurnost i razvoj demokratskih institucija** |
| Tablica 2: Tematski i posebni ciljevi Javnog poziva |
| **TEMATSKI CILJEVI** *(dodatno vrednovanje)* |
| Jačanje institucija, partnerskih vladinih i nevladinih organizacija, posebno na području institucionalnog razvoja, vladavine prava, suzbijanja korupcije, reformskih procesa, EU integracija; |
| Zelena tranzicija i digitalizacija, zaštita okoliša, jačanje malog i srednjeg poduzetništva; |
| Zaštita i osnaživanje žena, djece i mladih;

|  |
| --- |
| Prijenos iskustava iz poslijeratne obnove i demokratske tranzicije, potpora žrtvama oružanih sukoba; |
| Jačanje poveznice humanitarno-razvojno-mirovnog djelovanja. |

 |
| **POSEBNI CILJEVI** *(dodatno vrednovanje)* |
| Osnažiti kapacitete i umrežavanje nacionalnih organizacija civilnog društva u području međunarodne razvojne suradnje. |
| Doprinijeti promicanju prioriteta i vidljivosti Republike Hrvatske na području međunarodne razvojne suradnje. |

## **1.4 UKUPNA VRIJEDNOST JAVNOG POZIVA, VRIJEDNOST PROJEKATA I NAČIN ISPLATE**

## **1.4.1 Ukupna vrijednost javnog poziva**

Sredstva namijenjena financiranju projekata raspoređena su u Državnom proračunu za 2025. godinu i projekcijama za 2026. i 2027. godinu na razdjelu Ministarstva vanjskih i europskih poslova, aktivnosti K776046 i A777058, u ukupnom iznosu od 850.000,00 eura. Ministarstvo vanjskih i europskih poslova nije u obvezi utrošiti cjelokupan iznos predviđenih sredstava.

Odobreni projekti mogu se financirati u stopostotnom iznosu ukupnih prihvatljivih troškova projekta. Prijavitelj projekta može osigurati sufinanciranje iz drugih izvora.

## **1.4.2 Vrijednost pojedinačnih projekata**

Najmanji iznos financijskih sredstava koji može biti dodijeljen po pojedinom projektu je 50.000,00 eura, a najveći iznos financijskih sredstava koji može biti dodijeljen po pojedinom projektu je 85.000,00 eura.

## **1.4.3 Način isplate**

Isplata odobrenih financijskih sredstava izvršit će se na način da se u roku od 30 dana od dana sklapanja Ugovora o dodjeli financijskih sredstava isplaćuje predujam u iznosu od 30% ugovorenog iznosa. 50% ugovorenog iznosa isplaćuje se u roku od 30 dana od dana prihvaćanja prvog šestomjesečnog projektnog izvještaja. Završna isplata ugovorenog iznosa isplaćuje se u roku od 30 dana od dana prihvaćanja završnog projektnog izvještaja.

Kao instrument osiguranja Korisnik sredstava prije sklapanja Ugovora o dodjeli financijskih sredstava dostavlja solemniziranu bjanko zadužnicu koja se ovjerava na cijeli iznos projekta i ostaje u Ministarstvu vanjskih i europskih poslova do odobrenja završnog projektnog izvještaja, a ako ne bude realizirana vraća se Korisniku.

Sva financijska sredstva isplaćuju se Korisniku na temelju Zahtjeva za isplatu kojeg Korisnik šalje Ministarstvu vanjskih i europskih poslova sukladno Ugovoru o dodjeli financijskih sredstava.

## **1.5 POJMOVI**

|  |
| --- |
| Tablica 5: Pojmovi |
| **PROJEKT** | Niz aktivnosti čiji je cilj ostvarenje jasno određenih rezultata unutar određenog vremenskog roka i s određenim proračunom. |
| **ORGANIZACIJA CIVILNOG DRUŠTVA**  |

|  |
| --- |
| Organizacije civilnoga društva su organizacijske strukture izvan javnog sektora koje na dobrovoljnoj osnovi okupljaju različite društvene dionike koji predstavljaju širok spektar interesa. Za potrebe ovog Javnog poziva obuhvaćaju sljedeće pravne osobe, osnovane sukladno posebnim zakonima i upisane u matični registar: **UDRUGE, ZAKLADE, USTANOVE, VJERSKE ZAJEDNICE** (uključujući pravne osobe Katoličke crkve), upisane u Registar neprofitnih organizacija[[1]](#footnote-1). |

 |
| **PRIJAVITELJ** | Organizacija civilnog društva koja je izravno odgovorna za pripremu projektne prijave i njegovo podnošenje na Javni poziv, u cilju dobivanja financijskih sredstava za provedbu projekta. |
| **KORISNIK** | Uspješan prijavitelj (i partner) s kojim se potpisuje Ugovor o dodjeli financijskih sredstava. Izravno je odgovoran za početak, upravljanje, provedbu i rezultate projekta. Korisnika je moguće označavati i kao Nositelja projekta. |
| **CILJANA SKUPINA** | Skupina na koju projektne aktivnosti izravno utječu; izravni korisnici projektnih aktivnosti. |
| **PARTNER** | Pravna osoba (između ostalih, tijelo državne uprave, lokalne ili područne uprave, organizacija civilnog društva domaća ili strana, međunarodna organizacija, drugi odgovarajući ustrojstveni oblik pravne osobe sukladno propisima ciljne države), koja uz prijavitelja sudjeluje u provedbi dijela projekta ili projekta u cijelosti te koja koristi dio projektnih sredstava. |
| **MINISTARSTVO** | Ministarstvo vanjskih i europskih poslova. Raspisuje i nositelj je ovog Javnog poziva. |
| **UGOVOR O DODJELI FINANCIJSKIH SREDSTAVA** | Ugovor sklopljen između Ministarstva i Korisnika kojim se utvrđuje iznos sredstava koji je dodijeljen projektu te međusobna prava i obveze. |

**3. OPĆI UVJETI ZA PRIJAVU PROJEKTNIH PRIJEDLOGA**

Prijavitelj može biti organizacija civilnog društva isključivo slijedećih pravnih oblika:

 **2.1 UVJETI PRIHVATLJIVOSTI PRIJAVITELJA**

 **2. UVJETI ZA PRIJAVU NA JAVNI POZIV**

* **UDRUGA**
* **ZAKLADA**
* **USTANOVA**
* **VJERSKA ZAJEDNICA**, uključujući pravne osobe Katoličke crkve.

**Prijavitelj mora kumulativno ispunjavati sljedeće uvjete**:

Tablica 5: Uvjeti prihvatljivosti za prijavitelja i izvori provjere

|  |  |
| --- | --- |
| **UVJET** | **IZVOR PROVJERE** |
| Upisan je u Registar udruga, tj. drugi odgovarajući registar u RH sukladno registriranom pravnom obliku.Napomena: partner ne mora biti registriran u RH. | Registar udruga ili drugi odgovarajući registar.Javno dostupan statut.Dokaz o podnesenom zahtjevu za usklađivanje statuta. |
| Svojim je statutom ili temeljnim aktom opredijeljen djelovati u službi općeg dobra i javnosti u skladu s općim vrednotama utvrđenim Ustavom RH i zakonom.U svojem statutu ili temeljnom aktu **ima utvrđeno neprofitno djelovanje.**Registriran je za obavljanje djelatnosti i aktivnosti kojima će realizirati ciljeve projektnog prijedloga **najmanje godinu dana prije dana prijave na Javni poziv.** |
| Ima **usklađeni statut** ili temeljni akt s propisom kojim se uređuje osnivanje i djelovanje sukladno pravnom obliku ili je podnio zahtjev za usklađivanje statuta nadležnom tijelu. Napomena: Udruga kao prijavitelj koja do datuma dostave projektnih prijedloga **nije uskladila statut sa Zakonom o udrugama,** niti je podnijela zahtjev za upis promjena nadležnom uredu, ne ispunjava uvjete za korištenje sredstava iz javnih izvora te **se isključuje iz postupka** odabira.**Osoba ovlaštena za zastupanje** (i potpisivanje Ugovora o dodjeli financijskih sredstava) u **aktivnom je pravnom statusu**, odnosno, mandatu. |
| Upisan je u Registar neprofitnih organizacija.Vodi transparentno financijsko poslovanje u skladu s propisima o računovodstvu neprofitnih organizacija. | Registar neprofitnih organizacija. |
| Ima stručne, organizacije, iskustvene i operativne kapacitete te ljudske potencijale (u suradnji sa partnerom, ukoliko je primjenjivo) koji jamče kvalitetnu provedbu projekta i transparentno upravljanje javnim sredstvima. | Izjava prijavitelja / Izjava partnera o istinitosti podataka i ispunjavanju preduvjeta za sudjelovanje u postupku Javnog poziva.   |
| Nije prekršio odredbe o namjenskom korištenju sredstava iz javnih izvora i ispunio je ugovorene obveze preuzete temeljem prijašnjih ugovora o dodjeli bespovratnih sredstava prema drugim davateljima financijskih sredstava iz javnih izvora. |
| Nije u postupku predstečajne nagodbe, stečajnom postupku, postupku zatvaranja, postupku prisilne naplate ili u postupku likvidacije. |
| Nema duga po osnovi javnih davanja o kojima Porezna uprava vodi službenu evidenciju ili mu je odobrena odgoda plaćanja dospjelih poreznih obveza i obveza za mirovinsko i zdravstveno osiguranje. | Potvrda Porezne uprave o stanju duga u obliku elektroničkog zapisa. Napomena: dostavlja se na traženje Ministarstva prije sklapanja Ugovora. |
| Protiv **prijavitelja, osobe ovlaštene za zastupanje prijavitelja, voditelja projekta i partnera**, ne vodi se kazneni postupak i nisu pravomoćno osuđene za prekršaj, odnosno, kazneno djelo iz članka 48. stavka 2. alineja c) i d) Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, odnosno, istoznačno kazneno djelo sukladno primjenjivom nacionalnom zakonodavstvu. | Izjava prijavitelja / Izjava partnera o istinitosti podataka i ispunjavanju preduvjeta za sudjelovanje u postupku Javnog poziva.Uvjerenje da se ne vodi kazneni postupak. Napomena: dostavlja se na traženje Ministarstva prije sklapanja Ugovora. |

**DODATNI UVJETI ZA RAD S DJECOM**: Ukoliko je projektni prijedlog usmjeren na djecu kao ciljanu skupinu, za osobe koje će kroz provedbu projektnih aktivnosti biti u kontaktu s djecom potrebno je dostaviti dodatnu dokumentaciju:

* uvjerenje da se protiv osobe ne vodi kazneni postupak (ne starije od 3 mjeseca)
* ispunjeni i potpisani obrazac za uvid u kaznenu evidenciju
* uz navedenu dokumentaciju, za strance koji će kroz provedbu projektnih aktivnosti biti u kontaktu s djecom potrebno je dostaviti i ovjereni prijevod potvrde o nekažnjavanju iz matične zemlje.

Ukoliko je projekt usmjeren na djecu kao ciljanu skupinu, Ministarstvo će za osobe koje će kroz provedbu projektnih aktivnosti biti u kontaktu s djecom provjeravati da:

* nisu pravomoćno osuđene za neko od kaznenih djela iz glave IX, X, XVI, XVII i XVIII važećeg Kaznenog zakona odnosno odgovarajuća kaznena djela iz prethodno važećeg Kaznenog zakona;
* nemaju izrečenu prekršajno-pravnu sankciju i/ili da im ne traje zaštitna mjera propisana važećim Zakonom o zaštiti od nasilja u obitelji;
* da osobama ne traje sigurnosna mjera obveznog psihijatrijskog liječenja, obveznog liječenja od ovisnosti, obveznog psihosocijalnog tretmana, zabrane obavljanja određene dužnosti ili djelatnosti, zabrane približavanja, uznemiravanja i uhođenja, udaljenja iz zajedničkog kućanstva, zabrane pristupa internetu ili sigurnosna mjera zaštitnog nadzora po punom izvršenju kazne zatvora izrečena temeljem važećeg Kaznenog zakona odnosno temeljem prethodno važećeg Kaznenog zakona.

U slučaju da se na takve osobe primjenjuju gore navedene okolnosti, one ne smiju sudjelovati u provedbi projektnih aktivnosti. Prijavitelj i partner će izjavama iskazati spremnost da dostave naprijed navedenu dokumentaciju za osobe koje će kroz provedbu projektnih aktivnosti biti u kontaktu s djecom ukoliko prije sklapanja Ugovora nisu poznati svi provoditelji aktivnosti. Navedenu dodatnu dokumentaciju prijavitelj je dužan dostaviti na traženje Ministarstva **prije sklapanja Ugovora o dodjeli financijskih sredstava**. Dodatna dokumentacija bit će zatražena **i tijekom provedbe**, odnosno, u trenutku kada budu poznata imena osoba koje će biti u izravnom kontaktu s djecom prilikom provedbe projektnih aktivnosti.

Ukoliko se projekt prijavljuje u partnerstvu s drugom pravnom osobom sukladno definiciji partnera u točki 1.5. Uputa, **formalni uvjeti prijave koje mora zadovoljiti prijavitelj na odgovarajući se način primjenjuju na partnera**. Izvor provjere za partnera dostavlja se sukladno konkretnoj pravnoj osobnosti partnera, registriranom pravnom obliku te primjenjivom nacionalnom zakonodavstvu.

**2.2 KRITERIJI ZA ISKLJUČENJE PRIJAVITELJA**

Prijavitelj **nije prihvatljiv** za sudjelovanje u postupku Javnog poziva te s njim neće biti sklopljen Ugovor o dodjeli financijskih sredstava u sljedećim slučajevima:

a) ako je prijavitelj ili partner ili osoba ovlaštena za zastupanje pravomoćno osuđena za bilo koje od sljedećih kaznenih djela:

* prijevara, davanje i primanje mita, zloporaba u postupku javne nabave, utaja poreza ili carine, subvencijska prijevara, pranje novca, zloporaba položaja i ovlasti, nezakonito pogodovanje, kaznena djela na štetu djece (kaznena djela spolnog zlostavljanja i iskorištavanja djeteta, protiv osobne slobode kao i protiv braka, obitelji i djece);
* udruživanje za počinjenje kaznenih djela, zloporaba obavljanja dužnosti državne vlasti, protuzakonito posredovanje[[2]](#footnote-2);

b) ako je dostavio lažne podatke pri predočavanju dokaza sukladno gore navedenim točkama;

c) ako je u sukobu interesa[[3]](#footnote-3);

d) ako je pokušao pružiti lažne ili obmanjujuće podatke Ministarstvu;

e) ako je pokušao pribaviti povjerljive informacije ili utjecati na Povjerenstvo za ocjenjivanje projektnih prijedloga ili na njegove članove, bilo izravno ili putem treće osobe;

f) ako je osnivač ili jedan od osnivača prijavitelja ili partnera politička stranka;

g) ako projektne aktivnosti podržavaju i provode radnje koje nanose znatnu štetu bilo kojem od šest okolišnih ciljeva kako je definirano u Obrascu 14 Javnog poziva.

**2.3 BROJ PROJEKTNIH PRIJEDLOGA PO PRIJAVITELJU**

Prijavitelju se **može odobriti za financiranje samo jedan projektni prijedlog**. Partneri mogu sudjelovati u više od jedne prijave na ovaj Javni poziv, istog ili različitih prijavitelja.

**2.4 DOKUMENTACIJA NA STRANOM JEZIKU**

Dokumentaciju izdanu u trećoj državi na stranom jeziku prijavitelj dostavlja u preslici na stranom jeziku uz neslužbeni prijevod izvornika. **Ministarstvo zadržava pravo zatražiti službeni prijevod i ovjerene izvornike ili preslike izvornika takve dokumentacije**.

 **3. OPĆI UVJETI ZA PRIJAVU PROJEKTNIH PRIJEDLOGA**

**3.1 CILJNE DRŽAVE ZA PROVEDBU PROJEKTA**

Projektne aktivnosti moraju se provoditi izvan Republike Hrvatske, i to **u jednoj od sljedećih ciljnih država**:

Zemlje primateljice službene razvojne pomoći sukladno pravilima Odbora za razvojnu pomoć Organizacije za gospodarsku suradnju i razvoj (OECD- DAC)

Ukoliko je to opravdano i nužno za postizanje ciljeva projekta, pojedine aktivnosti moguće je organizirati na području Republike Hrvatske, **ali s objektivno prihvatljivim udjelom u ukupnom proračunu projekta** u ovisnosti o ciljevima i projektnim aktivnostima projekta.

**3.2 TRAJANJE I POČETAK PROVEDBE**

**Planirano trajanje provedbe projekata je do 18 mjeseci od dana sklapanja Ugovora o dodjeli financijskih sredstava.** Datum početka i predviđenog završetka projekta bit će utvrđeni Ugovorom o dodjeli financijskih sredstava.

**3.3 NEPRIHVATLJIVE PROJEKTNE AKTIVNOSTI**

Općenito, aktivnosti koje ne doprinose ostvarivanju ciljeva Javnog poziva nisu prihvatljive za financiranje. **Neprihvatljivim projektnim aktivnostima** smatraju se:

|  |
| --- |
| Tablica 6: Projektne aktivnosti neprihvatljive za financiranje |
| Aktivnosti (odnosno, ukoliko nije drugačije odjeljivo od projektne cjeline – projekt u cijelosti) za koje su već u potpunosti odobrena financijska sredstva iz javnih izvora. |
| Aktivnosti namijenjene isključivo pružanju humanitarne pomoći. |
| Aktivnosti koje imaju jasnu ili prikrivenu profitnu, odnosno, komercijalnu svrhu ili čija je svrha stjecanje osobne koristi članova pravne osobe prijavitelja ili partnera te koje su namijenjene isključivo ili pretežito članovima pravne osobe prijavitelja ili partnera. |
| Aktivnosti koje se isključivo odnose na nabavu opreme. |
| Aktivnosti koje se odnose isključivo na organizaciju stručnih ili društvenih događanja. |
| Aktivnosti koje se odnose isključivo na tiskovine ili istraživački rad.  |
| Aktivnosti koje se odnose isključivo na stipendije. |

Navedene aktivnosti **ne predstavljaju konačni popis neprihvatljivih aktivnosti**.

**3.4 INFORMIRANJE I VIDLJIVOST**

**Korisnik i svi partneri moraju osigurati vidljivost financiranja** putem ovog Javnog poziva.

Potpisivanjem Ugovora o dodjeli financijskih sredstava Korisnik ujedno prihvaća da informacije o njemu kao nositelju projekta, nazivu projekta kao i iznosu financiranja projekta budu javno objavljene. U skladu s Ugovorom, Korisnik provodi aktivnosti informiranja javnosti predložene u dokumentaciji prijave na natječaj, koja je sastavni dio Ugovora. Korisnik je u obvezi osigurati trajnost oznaka vidljivosti, koje se odnose na rokove i pravila za čuvanje dokumentacije, a oznake vidljivosti potrebno je dokumentirati i arhivirati kao dokaz u različitim fazama projekta. Kako bi se osigurala javnost i vidljivost projekata financiranih ovim Javnim pozivom, Korisnici su u obvezi osigurati da sve aktivnosti informiranja i komunikacije, kao i svi proizvedeni materijali, oprema te tiskane i elektroničke publikacije trebaju sadržavati logotip Ministarstva i izjavu o odricanju od odgovornosti, što će biti uređeno Ugovorom.

Sadržaj materijala namijenjen informiranju i komunikaciji treba biti osiguran i na jeziku države u kojoj se provode projektne aktivnosti, a po potrebi na hrvatskom i engleskom jeziku, u skladu s Ugovorom.

 **4. FINANCIJSKI UVJETI ZA PRIJAVU PROJEKTNIH PROJEKATA**

**4.1 PRIHVATLJIVOST TROŠKOVA**

Proračun projekta predstavlja procjenu izdataka za provedbu svih projektnih aktivnosti. Iznosi uključeni u proračun moraju biti realni i troškovno učinkoviti, a navedeni izdaci moraju biti nužni za ostvarivanje očekivanih ishoda i rezultata projekta te utemeljeni na tržišnim cijenama. **Proračun projekta mora biti racionalan, efikasan te on kao takav predstavlja jedan od važnih elemenata vrednovanja projekta**.

## **4.1.1 Prihvatljivi troškovi**

U prihvatljive troškove spadaju **izravni** i **neizravni** troškovi projekta.

**Izravni troškovi**

Izravnim troškovima smatraju se oni troškovi koji su u izravnoj vezi s ostvarenjem jednog ili više ciljeva projekta, odnosno, troškovi izravno povezani s aktivnostima projekta. Kod obrazloženja pojedinog troška potrebno je navesti što više detalja (povezanost s pojedinom aktivnosti, svrhu, količinu, jediničnu cijenu).

U prihvatljive **izravne troškove** ubrajaju se, između ostalih:

|  |
| --- |
| Tablica 7: Prihvatljivi izravni troškovi projektnog prijedloga |
| Izdaci za troškove plaće i naknade voditeljima projektne aktivnosti, izvoditeljima iz organizacije civilnog društva i/ili vanjskim suradnicima koji sudjeluju u provedbi projekta (ugovor o radu, ugovor o autorskom djelu i honorar, ugovor o djelu, ugovor o djelu redovitog studenta) pri čemu za osobu treba navesti funkciju na projektu, razdoblje za koje se isplaćuje plaća ili naknada i bruto iznos naknade; do maksimalno 30% ukupne vrijednosti projekta. |
| Trošak nabave opreme i roba isključivo za potrebe provedbe projekta; do maksimalno 15% ukupne vrijednosti projekta. |
| Organizacija edukativnih radionica i predavanja, posjeta i sl. |
| Putni troškovi (troškovi dnevnice, prijevoza, smještaja). |
| Usluge grafičke pripreme i tiskanje edukativnih publikacija, letaka, brošura, isključivo namijenjenih potrebama projektnih aktivnosti (navesti vrstu, namjenu, količinu i cijenu usluge). |
| Troškovi reprezentacije vezani uz organizaciju projektnih aktivnosti (navesti svrhu, učestalost i očekivani broj sudionika i sl.). |
| Izrada internetske stranice, aplikacije za djecu i mlade, društvene mreže (navesti vrstu i cijenu svake usluge). |
| Trošak najma dodatnog prostora isključivo za provedbu projektnih aktivnosti. |
| Usluge promidžbe – televizijske i radijske najave događanja, održavanje internetskih stranica, obavijesti u tiskovinama (navesti vrstu promidžbe, trajanje i cijenu usluge). |
| Drugi opravdani trošak oko kojeg postoji obostrana suglasnost.  |

**Neizravni troškovi**

Neizravnim troškovima smatraju se oni troškovi koji nisu izravno povezani s provedbom projekta, ali neizravno pridonose postizanju njegovih ciljeva. Računaju se kao paušalna stopa do 50% prihvatljivih izravnih troškova osoblja. Nije potrebno dostavljati popratnu dokumentaciju za pravdanje neizravnih troškova.

U prihvatljive **neizravne troškove** ubrajaju se, između ostalih:

|  |
| --- |
| Tablica 8: Prihvatljivi neizravni troškovi projektnog prijedloga |
| Administracija i upravljanje. |
| Režijski troškovi, troškovi poštarine. |
| Računovodstvo (trošak knjigovodstvenih usluga). |
| Solemnizacija bjanko zadužnice.  |

## **4.1.2 Neprihvatljivi troškovi**

U **neprihvatljive troškove** ubrajaju se:

|  |
| --- |
| Tablica 9: Neprihvatljivi troškovi projektnog prijedloga |
| Ulaganja u kapital ili kreditna ulaganja, jamstveni fondovi. |
| Kupnja nekretnina, zemljišta i vozila. |
| Troškovi kamata na dug, dugovi prijavitelja, partnera ili bilo kojeg trećeg dionika projekta koji su nastali iz bilo kojih razloga. |
| Kazne, novčane kazne i troškovi sudskih sporova. |
| Doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu. |
| Plaćanje neoporezivih bonusa zaposlenima. |
| Upravne pristojbe. |
| Bankovne pristojbe za otvaranje i vođenje računa i druge pristojbe isključivo financijske prirode. |
| Troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora. |
| Kupnja opreme koja se koristi u svrhu upravljanja projektom, a ne izravno za provedbu projektnih aktivnosti. |
| Zajmovi drugim organizacijama ili pojedincima. |
| Troškovi koji spadaju u redovitu aktivnosti prijavitelja ili partnera (npr. troškovi održavanja skupštine, upravnog odbora i sl.) |
| Drugi troškovi koji nisu neposredno povezani sa sadržajem i ciljevima projekta (npr. konzumiranje alkohola i sl.). |
| Troškovi koji nisu predviđeni Ugovorom. |

## **4.2 PRIHODI OD PROJEKTNIH AKTIVNOSTI**

**Projekt u pravilu ne smije ostvarivati prihod od projektnih aktivnosti.** Nije dopušteno ciljanim skupinama naplaćivati sudjelovanje u projektnim aktivnostima. Ako tijekom provedbe projekta ipak dođe do ostvarenja određenog prihoda, ukupan iznos odobrenih financijskih sredstava bit će umanjen za iznos ostvarenog prihoda, na temelju podnesenog završnog projektnog izvješća.

 **5. POSTUPAK PRIJAVE NA JAVNI POZIV**

**5.1 NAČIN PODNOŠENJA PROJEKTNE PRIJAVE**

**Cjelovitom prijavom na Javni poziv smatra se prijava koja sadrži sve popunjene prijavne obrasce i obvezne priloge kako je propisano u ovim Uputama** i navedeno niže u Tablici broj 10, kako slijedi:

|  |  |
| --- | --- |
| Tablica 10. Sadržaj prijave |  |
| **DOKUMENT** | **OBLIK DOKUMENTA** |
| Obrazac za prijavu na Javni poziv | Papirnata verzija potpisana od ovlaštene osobe i ovjerena službenim pečatom[[4]](#footnote-4) i elektronička preslika tog dokumenta dostavljena na USB sticku. |
| Obrazac proračuna projektnog prijedloga | Papirnata verzija potpisana od ovlaštene osobe i ovjerena službenim pečatom i elektronička preslika tog dokumenta dostavljena na USB sticku. |
| Izjava prijavitelja o istinitosti podataka i ispunjavanju preduvjeta za sudjelovanje u postupku Javnog poziva | Papirnata verzija potpisana od ovlaštene osobe i ovjerena službenim pečatom i elektronička preslika tog dokumenta dostavljena na USB sticku. |
| Životopis prijavitelja, partnera i voditelja projekta | Papirnata verzija s naznakom datuma, potpisana od strane osobe na koju se odnosi i elektronička preslika tog dokumenta dostavljena na USB sticku. |
| Izjava o partnerstvu | Papirnata verzija potpisana od ovlaštenih osoba i ovjerena službenim pečatom i elektronička preslika tog dokumenta dostavljena na USB sticku. |
| Izjava partnera o istinitosti podataka i ispunjavanju preduvjeta za sudjelovanje u postupku Javnog poziva | Papirnata verzija potpisana od ovlaštene osobe i ovjerena službenim pečatom i elektronička preslika tog dokumenta dostavljena na USB sticku. |

Kako je navedeno u točki 2. Uputa, oblik dokumenta koji je potreban u odnosu na partnera, prijavitelj dostavlja sukladno pravnoj osobnosti partnera, registriranom pravnom obliku te primjenjivom nacionalnom zakonodavstvu.

Kako je navedeno u točki 2. Uputa, **dokumente izdane u trećoj državi na stranom jeziku** prijavitelj dostavlja u preslici na stranom jeziku uz neslužbeni prijevod izvornika. **Ministarstvo vanjskih i europskih poslova zadržava pravo zatražiti službeni prijevod i ovjerene izvornike ili preslike izvornika takve dokumentacije**.

Projektne prijave **podnose se u papirnatoj verziji**, **numeriranih i uvezanih stranica** na način da čine jednu nedjeljivu cjelinu. Na svakoj stranici projektne prijave mora biti jasno istaknut njezin redni broj, zajedno s ukupnim brojem svih stranica prijave (npr. 1/48 ili 1-48 ili na drugi jasan način). Projektna prijava u papirnatoj verziji mora biti uvezana na način da su sve stranice prijave spojene i neodjeljive, te da na taj način čine jednu cjelinu (npr. spiralni uvez, lijepljenje, klamanje ili na drugi odgovarajući način).

Projektna prijava **osim u papirnatoj verziji dostavlja se i u elektroničkom obliku, na USB sticku**, **kao jedan cjeloviti dokument u PDF formatu** (na svakoj stranici mora jasno biti istaknut njezin redni broj, zajedno s ukupnim brojem svih stranica prijave).

Projektna prijava mora biti **pisana na hrvatskom jeziku** i **ispunjena na računalu**.

Projektne prijave podnose se **isključivo preporučenom poštanskom pošiljkom** na sljedeću adresu:

**Ministarstvo vanjskih i europskih poslova Republike Hrvatske**

**Trg Nikole Šubića Zrinskog 7-8**

 **10000 Zagreb**

Na vanjskom dijelu omotnice potrebno je **istaknuti naziv natječaja** kako je navedeno u Tablici broj 11 te **puni naziv i adresu prijavitelja** na poleđini omotnice.

|  |
| --- |
| Tablica 11: Sadržaj oznake na prednjem vanjskom dijelu omotnice za dostavu projektne prijave |
| **MINISTARSTVO VANJSKIH I EUROPSKIH POSLOVA REPUBLIKE HRVATSKE****Trg Nikole Šubića Zrinskog 7-8****1000 ZAGREB****Javni poziv za financiranje projekata međunarodne razvojne suradnje organizacija civilnog društva****NE OTVARATI** |

**Datum na paketu/omotnici naznačen od strane poštanskog ureda smatra se trenutkom predaje prijave na Javni poziv**. Prijave koje na paketu/omotnici ne budu imale vidljivu oznaku datuma **neće biti uzete u razmatranje**.

U slučaju da prijavitelj šalje nekoliko različitih prijava, svaka mora biti poslana u zasebnom paketu/ omotnici sa potpunom projektnom dokumentacijom po svim točkama. Činjenica da je prijavitelj prijavio više projekata ne izuzima ga iz slanja potpune projektne dokumentacije za svaku prijavu.

Prijave dostavljene na neki drugi način, nepravilno označene ili dostavljene na drugu adresu bit će odbačene. **Odbačene prijave ne vraćaju se prijaviteljima.**

**5.2 ROK ZA PODNOŠENJE PROJEKTNE PRIJAVE**

Prijave na Javni poziv mogu se slati zaključno do sljedećeg datuma:

**31. prosinca 2024. godine**

Prijava je dostavljena u roku ako je na prijamnom žigu razvidno da je zaprimljena u poštanskom uredu do kraja datuma određenog kao rok za podnošenje projektnih prijava.

**Prijave poslane izvan roka neće se razmatrati.**

**5.3 POVLAČENJE PROJEKTNE PRIJAVE**

Prijavitelji mogu sve do trenutka potpisivanja Ugovora o dodjeli financijskih sredstava, u bilo kojoj fazi Javnog poziva, povući svoju projektnu prijavu iz postupka dodjele financijskih sredstava. U tom slučaju, prijavitelj je dužan uputiti Ministarstvu službeni zahtjev za povlačenje projektne prijave u pisanom obliku, potpisan od ovlaštene osobe. Takav pisani zahtjev šalje se poštanskom pošiljkom na adresu:

**Ministarstvo vanjskih i europskih poslova Republike Hrvatske**

**Trg Nikole Šubića Zrinskog 7-8**

 **10000 Zagreb**

 **Napomena: za Javni poziv broj VIII-JP-OCD-01-2024**

**5.4 IZMJENE I DOPUNE PROJEKTNE PRIJAVE**

Prijavitelji do roka za podnošenje prijava mogu dostaviti dopunjenu ili ispravljenu verziju projektne prijave. U navedenom slučaju potrebno je na omotnici uz podatke navedene u Točki 5.1. dodati „DOPUNA/IZMJENA“.

**5.5 DODATNE INFORMACIJE (PITANJA I ODGOVORI)**

Pitanja vezana uz ovaj Javni poziv i Upute mogu se postaviti isključivo elektroničkim putem, slanjem upita na adresu programi.suradnje@mvep.hr i to **najkasnije do 13. prosinca 2024. godine**.

Odgovori na upite u najkraćem mogućem roku poslat će se izravno na elektroničke adrese s kojih su poslani. Objedinjeni pregled odgovora na sva postavljana pitanja objavit će se na mrežnoj stranici Ministarstva: <https://mvep.gov.hr/ministarstvo/natjecaji/9625> i to **najkasnije do** **20. prosinca 2024. godine.**

U svrhu osiguranja ravnopravnosti svih potencijalnih prijavitelja, **Ministarstvo vanjskih i europskih poslova ne može davati prethodne podatke** **o prijaviteljima, partnerima, mišljenja o prihvatljivosti prijavitelja, partnera, aktivnosti ili troškova navedenih u prijavi**.

 **6. POSTUPAK DODJELE FINANCIJSKIH SREDSTAVA**

**6.1 PROCJENA PROJEKTNIH PRIJAVA**

**Na sve pristigle i zaprimljene projektne prijave primijenit će se sljedeći postupak:**

**ADMINISTRATIVNA PROVJERA PROJEKTNIH PRIJAVA**

Administrativna provjera je postupak utvrđivanja usklađenosti projektnih prijava s administrativnim uvjetima prihvatljivosti. Ministarstvo vanjskih i europskih poslova će provesti administrativnu provjeru pristiglih i zaprimljenih projektnih prijava prema sljedećim uvjetima prihvatljivosti:

|  |
| --- |
| Tablica 11: Obrazac kriterija za administrativnu provjeru prihvatljivosti projektne prijave |
| **ADMINISTRATIVNI UVJETI PRIHVATLJIVOSTI PROJEKTNE PRIJAVE** | **DA** | **NE** |
| 1. Omotnica je zatvorena. |  |  |
| 2. Na omotnici su naznačeni naziv Javnog poziva i napomena „Ne otvarati“ |   |  |
| 3. Projektna prijava dostavljena je u zadanom roku preporučenom poštanskom pošiljkom. |  |  |
| 4. Zatraženi iznos sredstava je unutar financijskog okvira određenog Javnim pozivom. |  |  |
| 5. Razdoblje trajanja projektnih aktivnosti je unutar vremenskog okvira određenog Javnim pozivom. |  |  |
| 6. Ciljna država odgovara uvjetima Javnog poziva. |  |  |
| 7. Projektni prijedlog ima jasno naznačen sektorski prioritet Javnog poziva. |  |  |
| 8. Prijavitelj i svi partneri prihvatljivi su sukladno propisanima uvjetima Javnog poziva. |  |  |
| 9. Projektna prijava i svi obavezni pripadajući dokumenti dostavljeni su na propisanim obrascima. |  |  |
| 10. Svi dokumenti i obrasci su potpisani i ovjereni na propisani način. |  |  |
| 11. Projektna prijava pisana je na hrvatskom jeziku i ispunjena je računalom. |  |  |
| 12. Projektna prijava dostavljena je u papirnatom obliku, numeriranih stranica i uvezana na propisani način. |  |  |
| 13. Projektna prijava dostavljena je u elektroničkom obliku (USB sticku) na propisani način.  |  |  |

Ukoliko projektni prijedlog ne udovoljava nekom od administrativnih uvjeta Ministarstvo može od prijavitelja zatražiti dodatno pojašnjenje i dokumentaciju. Traženje dodatnih pojašnjenja i dokumentacije ne podrazumijeva naknadnu dostavu ili izmjenu **obvezne dokumentacije** koja bi mogla dovesti do izmjene sadržaja projektne prijave, što bi bilo u suprotnosti s ravnopravnim odnosom prema drugim prijaviteljima. Ukoliko Ministarstvo vanjskih i europskih poslova zatraži dodatna pojašnjenja, prijavitelji su obvezni postupiti u skladu sa zahtjevom u za to određenom roku. Ukoliko prijavitelj ne dostavi dodatna pojašnjenja Ministarstvu vanjskih i europskih poslova u za to određenom roku, smatrat će se da je prijavitelj odustao od daljnjeg postupka dodjele financijskih sredstva i njegova prijava se neće dalje razmatrati.

Nakon administrativne provjere projektnih prijava Ministarstvo vanjskih i europskih poslova će izraditi Izvješće s popisom prijavitelja čije prijave su zadovoljile administrativne uvjete te popisom prijavitelja čije prijave nisu zadovoljile administrativne uvjete, uz obrazloženje. Ministarstvo vanjskih i europskih poslova će potom donijeti Odluku o upućivanju prijava (koje su zadovoljile administrativne uvjete) na stručno ocjenjivanje Povjerenstvu za ocjenjivanje projektnih prijedloga. Ministarstvo vanjskih i europskih poslova će pisanim putem, u roku od osam radnih dana od donošenja Odluke o upućivanju prijava na stručno ocjenjivanje, obavijestiti sve prijavitelje čije prijave nisu zadovoljile administrativne uvjete o razlozima odbacivanja njihove prijave. Prijavitelji koji zaprime obavijest da njihove prijave nisu zadovoljile administrativne uvjete imaju pravo u roku od osam dana dostaviti prigovor na Odluku o upućivanju prijava na stručno ocjenjivanje.

**PROCJENA KVALITETE PROJEKTNIH PRIJEDLOGA**

**Cilj postupka ocjenjivanja projektnih prijedloga je postići kvalitativnu procjenu i odabir projektnih prijedloga sukladno kriterijima odabira.** Ministarstvo vanjskih i europskih poslova osniva **Povjerenstvo za ocjenjivanje projektnih prijedloga** (dalje u tekstu: Povjerenstvo). Povjerenstvo ocjenjuje projektne prijedloge prema kriterijima odabira navedenima u Obrascu za ocjenjivanje projektnih prijedloga (Tablica 12.). Na temelju rezultata ocjenjivanja Povjerenstvo formira listu privremeno odabranih projekata.

**Bodovanje:** Svaki pojedini kriterij može se vrednovati ocjenom između 1 i 5 na sljedeći način: 1 = nedovoljno, 2 = dovoljno, 3 = dobro, 4 = vrlo dobro, 5 = izvrsno. Rezultat bodovanja predstavlja konačni zbroj svih dodijeljenih bodova.

|  |
| --- |
| Tablica 12: Obrazac za ocjenjivanje projektnih prijedloga |
| **KRITERIJ ODABIRA ZA KVALITATIVNU PROCJENU PROJEKTNOG PRIJEDLOGA** | **Bodovi** |
| **A. Operativni kapaciteti prijavitelja i dosadašnje iskustvo** |
| A.1 Prijavitelj raspolaže s kvalificiranim kadrom te organizacijskim kapacitetima (ljudski resursi, stručnost tima i tehnička opremljenost) za uspješno provođenje aktivnosti.*Komentar evaluatora:* | 1-5 |
| A.2 Prijavitelj posjeduje iskustvo u provedbi projekata istog ili sličnog područja.*Komentar evaluatora:* | 1-5 |
| A.3 Prijavitelj je postigao mjerljive rezultate u prijašnjim projektima.*Komentar evaluatora:* | 1-5 |
| **Ukupan broj bodova** (maksimalan broj bodova 15) |  |
| **B. Kvaliteta i relevantnost projektnog prijedloga** |
| B.1 Projekt je jasno usklađen s najmanje jednim od sektorskih prioriteta Javnog poziva.*Komentar evaluatora:* | 1-5 |
| B.2 Projekt ostvaruje barem jedan posebni cilj Javnog poziva.*Komentar evaluatora:* | 1-5 |
| B.3 Projekt je detaljno obrazložen, predložene aktivnosti sukladne su tematskim ciljevima Javnog poziva (jasne, opravdane, razumljive i provedive) te su realno postavljene.*Komentar evaluatora:* | 1-5 |
| B.4 Ciljne skupine su jasno utvrđene i projektni prijedlog obrazlaže očekivanu korist koje će one imati od projektnih aktivnosti (pozitivan i održiv učinak). *Komentar evaluatora:* | 1-5 |
| B.5 Projektne aktivnosti jasno promiču vidljivost projekta.*Komentar evaluatora:* | 1-5 |
| **Ukupan broj bodova** (maksimalan broj bodova 25) |  |
| **C. Projektni proračun (financijska opravdanost projekta)** |
| C.1 Stavke u proračunu opravdane su i u skladu s aktivnostima koje će biti provedene. *Komentar evaluatora:* | 1-5 |
| C.2 Racionalnost budžeta: omjer iskazanih troškova i očekivanih rezultata je prihvatljiv i realan.*Komentar evaluatora:* | 1-5 |
| C.3 Svaka stavka u proračunu jasno je opisana i povezana s konkretnim projektnim aktivnostima.*Komentar evaluatora:* | 1-5 |
| **Ukupan broj bodova** (maksimalan broj bodova 15) |  |
| **D. Dodatni kriteriji vrednovanja** |
| D.1 Uključenost stručnjaka u provedbu projektnih aktivnosti. *Komentar evaluatora:* | 1-5 |
| D.2 Uključenost volontera u provedbu projektnih aktivnosti.*Komentar evaluatora:* | 1-5 |
| D.3 Projektni prijedlog prepoznaje rizike i predlaže mjere za ublažavanje rizika.*Komentar evaluatora:* | 1-5 |
| D.4 Projektni prijedlog definira mjere za nastavak aktivnosti nakon završetka projekta radi jačanja održivosti projekta i projektnih rezultata.*Komentar evaluatora:* | 1-5 |
| D.5 Projektne aktivnosti ne podržavaju niti provode radnje koje nanose znatnu štetu bilo kojem od šest okolišnih ciljeva kako je i definirano u Obrascu 14 Javnog poziva.*Komentar evaluatora:* | 1-5 |
| **Ukupan broj bodova** (maksimalan broj bodova 25) |  |
| **UKUPAN BROJ BODOVA** (maksimalan broj bodova 80) |  |

**Projektne prijave koje u postupku odabira postignu manje od 60 bodova ne mogu biti uvrštene na listu privremeno odabranih projekata.** Prijavitelji čiji su projektni prijedlozi ostvarili manje od 60 bodova bit će obaviješteni pisanim putem o neprihvaćanju njihovog projektnog prijedloga, uz obrazloženje. Lista privremeno odabranih projektnih prijedloga objavit će se na mrežnim stranicama Ministarstva vanjskih i europskih poslova: https://mvep.gov.hr/ministarstvo/natjecaji/.

Prije izrade nacrta Odluke o financiranju, a temeljem procjene Povjerenstva, Ministarstvo vanjskih i europskih poslova može zatražiti **reviziju obrasca proračuna** kako bi troškovi koje je procijenio prijavitelj odgovarali realnim troškovima u odnosu na predložene projektne aktivnosti ili kako bi predložene projektne aktivnosti bile objektivno prilagođene cilju projekta.

**6.2 DOSTAVA DODATNE DOKUMENTACIJE**

Sukladno Točki 5. Uputa, Ministarstvo vanjskih i europskih poslova će zatražiti dodatnu dokumentaciju isključivo od onih prijavitelja koji se, nakon faze ocjenjivanja kvalitete, nalaze na listi privremeno odabranih projekata za dodjelu financijskih sredstava. Dodatna dokumentacija sadrži sljedeće:

|  |  |
| --- | --- |
| **DOKUMENT** | **VERZIJA** |
| Potvrda Porezne uprave da ne postoji dugovanje po osnovi javnih davanja o kojima Porezna uprava vodi službenu evidenciju. | Elektronički zapis dostavljen na USB sticku ili na adresu programi.suradnje@mvep.hr |
| Uvjerenje da se ne vodi kazneni postupak za osobe ovlaštene za zastupanje prijavitelja, voditelja projekta i partnera.Za osobe koje će kroz provedbu projektnih aktivnosti biti u kontaktu s djecom još će biti zatražena dostava ispunjenog i potpisanog obrasca Izjave o suglasnosti za uvid u kaznenu evidenciju. | Elektronička preslika dostavljena na USB sticku ili na adresu programi.suradnje@mvep.hr |
| Izjava o nepostojanju dvostrukog financiranja | Elektronička verzija dostavljena na USB sticku ili na adresu programi.suradnje@mvep.hr |
| Solemnizirana bjanko zadužnica | Izvornik dostavljen na adresu Ministarstva |

Ministarstvo će dodatnu dokumentacija zatražiti pisanim putem od prijavitelja, a prijavitelji su je dužni dostaviti u roku kojeg odredi Ministarstvo. Prijaviteljima koji ne dostave dodatnu dokumentaciju u određenom roku odbacit će se prijava i zamijeniti prvom sljedećom s liste.

**6.3 ODLUKA O FINANCIRANJU**

Povjerenstvo za ocjenjivanje projektnih prijava izrađuje nacrt Odluke o financiranju i predlaže čelniku Ministarstva vanjskih i europskih poslova donošenje. Odluka o financiranju donosi se za projektne prijave koje su uspješno prošle prethodne dvije faze postupka dodjele financijskih sredstava. Odluku o financiranju donosi čelnik Ministarstva vanjskih i europskih poslova u roku od 30 dana od dovršetka postupka ocjenjivanja projektnih prijava.

Nakon donošenja Odluke o financiranju Ministarstvo vanjskih i europskih poslova će javno objaviti rezultate Javnog poziva s podacima o prijaviteljima i projektima kojima su odobrena financijska sredstva te odobrenim iznosima, na mrežnim stranicama Ministarstva vanjskih i europskih poslova <https://mvep.gov.hr/ministarstvo/natjecaji/9625>

Ministarstvo vanjskih i europskih poslova će pisanim putem u roku od osam (8) radnih dana od donošenja Odluke o financiranju obavijestiti prijavitelje o tome da su njihovi projektni prijedlozi odabrani za financiranje te prijavitelje čije projektne prijave nisu prihvaćene za financiranje, o razlozima odbijanja projekta.

**6.4 PRIGOVORI**

Prijavitelji mogu uputiti prigovor:

1. na Odluku o upućivanju prijava na stručno ocjenjivanje, u roku od osam (8) dana od dana zaprimanja pisane obavijesti o razlozima odbacivanja prijave zbog neudovoljavanja propisanim administrativnim uvjetima prihvatljivosti projektne prijave;

2. na Odluku o financiranju, u roku od osam (8) dana od dana zaprimanja pisane obavijesti o razlozima ne odobravanja dodjele financijskih sredstava.

Prigovori se podnose preporučenom pošiljkom s povratnicom na adresu Ministarstva:

**MINISTARSTVO VANJSKIH I EUROPSKIH POSLOVA REPUBLIKE HRVATSKE**

**Trg Nikole Šubića Zrinskog 7-8**

**10000 Zagreb**

Prigovori dostavljeni na drugi način, kao i prigovori dostavljeni izvan roka, podneseni od neovlaštene osobe (osoba koja nije prijavitelj ili nije ovlaštena od strane prijavitelja) te dostavljeni nenadležnom tijelu, ne smatraju se valjanima i ne uzimaju se u razmatranje, o čemu se pisanim putem obavještava prijavitelja.

Prigovor, da bi se o njemu moglo odlučiti, mora sadržavati najmanje:

- podatke o prijavitelju (ime/naziv, adresa, OIB),

- naziv Javnog poziva,

- razloge prigovora,

- potpis prijavitelja ili ovlaštene osobe prijavitelja,

- ako je primjenjivo, punomoć za podnošenje prigovora.

O prigovoru odlučuje Ministarstvo vanjskih i europskih poslova u roku od osam (8) dana od dana zaprimanja prigovora. Prijavitelje se o odluci o prigovoru obavještava pisanim putem. Prigovor ne odgađa postupak ugovaranja i nastavak provedbe Javnog poziva.

**6.5 DODATNA POJAŠNJENJA TIJEKOM POSTUPKA JAVNOG POZIVA**

Ako u projektnoj prijavi dostavljeni podaci nisu jasni ili sadrže pogreške te u slučajevima kad iz navedenih razloga nije u mogućnosti objektivno provesti postupak dodjele financijskih sredstava u sklopu Javnog poziva, Ministarstvo vanjskih i europskih poslova može od prijavitelja zahtijevati pojašnjenja u bilo kojoj fazi tijekom postupka Javnog poziva. Prijavitelji su obvezni postupiti u skladu sa zahtjevom Ministarstva vanjskih i europskih poslova u za to određenom roku, u protivnom se njihov projektni prijedlog isključuje iz postupka dodjele.

**6.6 NAČIN DOSTAVE OBAVIJESTI I DODATNO ZATRAŽENE DOKUMENTACIJE**

Sve obavijesti, dopise, zahtjeve za pojašnjenjima, dodatnom dokumentacijom i slično, Ministarstvo vanjskih i europskih poslova upućuje prijavitelju u pisanom obliku elektroničkim putem na **adresu elektroničke pošte prijavitelja naznačenu na prijavnom obrascu**. Datum primitka takve pisane obavijesti od Ministarstva vanjskih i europskih poslova smatra se datum slanja elektroničke pošte na adresu prijavitelja.

Od prijavitelja će se u pravilu zatražiti dostava odgovora, odnosno, dokumentacije elektroničkim putem. Ukoliko priroda zatražene dokumentacije to zahtijeva, od prijavitelja se može zatražiti dostava dokumentacije preporučenom poštanskom pošiljkom.

**6.7 POSTUPANJE S PROJEKTNIM PRIJAVAMA**

Projektne prijave koje su u postupku dodjele financijskih sredstava odbačene radi neispunjavanja administrativnih uvjeta prihvatljivosti ili su odbijene za financiranje, ne vraćaju se prijaviteljima (ni kao cjelina, niti u odnosu na pojedine dijelove projektne prijave). Projektne prijave pohranjuju se u nadležnoj ustrojstvenoj jedinici Ministarstva vanjskih i europskih poslova s oznakom „povjerljivo“.

Prijaviteljima se na uvid može dati dokumentacija ili podaci koji se odnose samo na njegovu projektnu prijavu.

**6.8 UGOVOR O DODJELI FINANCIJSKIH SREDSTAVA**

Nakon donošenja Odluke o financiranju s uspješnim prijaviteljima se sklapa Ugovor o dodjeli financijskih sredstava. Ugovor o dodjeli financijskih sredstava potpisuje se u roku od najviše 60 dana od donošenja Odluke o financiranju.

Ministarstvo vanjskih i europskih poslova će pozvati pisanim putem uspješne prijavitelje na sklapanje Ugovora o dodjeli financijskih sredstava. Prijavitelji koji ne pristupe sklapanju Ugovora u terminu određenom u pozivu Ministarstva vanjskih i europskih poslova, smatrat će se da su odustali od sklapanja Ugovora te će u tom slučaju na sklapanje Ugovora biti pozvan prvi idući prijavitelj s liste u odnosu na kojega će biti proveden postupak u cijelosti kao što je propisano prethodnim točkama ovih Uputa.

**6.9 IZMJENE I DOPUNE JAVNOG POZIVA I NATJEČAJNE DOKUMENTACIJE**

Ministarstvo vanjskih i europskih poslova zadržava pravo izmijeniti i dopuniti ovaj Javni poziv i Upute te njegovu natječajnu dokumentaciju prije datuma koji je određen kao rok za dostavu projektnih prijava. U tom slučaju sve izmjene i dopune bit će objavljene na mrežnoj stranici Ministarstva vanjskih i europskih poslova <https://mvep.gov.hr/ministarstvo/natjecaji/9625>.

**6.10 ODLUKE OD UTJECAJA NA ISHOD JAVNOG POZIVA**

Ministarstvo vanjskih i europskih poslova zadržava pravo bez posebnog obrazloženja izmijeniti ili poništiti ovaj Javnih poziv u cijelosti ili djelomično u svakoj njegovoj fazi, uključujući nakon isteka datuma koji je određen kao rok za dostavu projektnih prijava, kao i ne prihvatiti niti jednu pristiglu projektnu prijavu, o čemu će obavijestiti sve prijavitelje u pisanom obliku. Obavijest će u ovom smislu biti javno objavljena na mrežnim stranicama Ministarstva vanjskih i europskih poslova <https://mvep.gov.hr/ministarstvo/natjecaji/9625>

 **7. INDIKATIVNI KALENDAR JAVNOG POZIVA**

|  |  |
| --- | --- |
| **Faze postupka Javnog poziva**  | **Datum** |
| Objava Poziva | 27. studenoga 2024. |
| Rok za slanje prijava | 31. prosinca 2024.  |
| *Pitanja i odgovori:*Rok za slanje pitanja vezanih uz Javni pozivRok za objavu objedinjenih odgovora na pitanja vezana uz Javni poziv | 13. prosinca 2024. 20. prosinca 2024.  |
| Rok za provjeru administrativnih uvjeta prihvatljivosti projektnih prijava | 15. siječnja 2025.  |
| Rok za ocjenu kvalitete projektnih prijedloga |  28. veljače 2025.  |
| Rok za donošenje Odluke o financiranju  | 15 dana od dovršetka postupka ocjenjivanja kvalitete projektnih prijedloga |
| Rok za ugovaranje | 30 dana od donošenja Odluke o financiranju |
| *Prigovori:*Rok za ulaganje prigovoraRok za rješavanje po prigovorima | Na Odluku o upućivanju prijava na stručno ocjenjivanje: 8 dana od zaprimanja pisane obavijesti o razlozima odbacivanja prijave.Na Odluku o financiranju: 8 dana od zaprimanja pisane obavijesti o razlozima odbijanja projektnog prijedloga8 dana od zaprimanja prigovora |

Ministarstvo vanjskih i europskih poslova zadržava pravo izmjena i dopuna ovog indikativnog kalendara. Obavijest o tome, kao i ažurirana tablica indikativnog kalendara Javnog poziva, objavit će se na internetskoj stranici Ministarstva vanjskih i europskih poslova <https://mvep.gov.hr/ministarstvo/natjecaji/9625>

 **8. NATJEČAJNA DOKUMENTACIJA**

**A. POPIS PRIJAVNIH OBRAZACA I PRILOGA**

1. Obrazac za prijavu na Javni poziv
2. Obrazac proračuna projektnog prijedloga
3. Izjava prijavitelja o istinitosti podataka i ispunjavanju preduvjeta za sudjelovanje u postupku Javnog poziva
4. Izjava partnera o istinitosti podataka i ispunjavanju preduvjeta za sudjelovanje u postupku Javnog poziva
5. Izjava o partnerstvu
6. Obrazac usklađenosti projektnog prijedloga s načelom „ne nanosi znatnu štetu“ (eng. DNSH)

**B. OGLEDNI PRIMJERI DOKUMENATA I OSTALI POPRATNI DOKUMENTI**

1. Predložak posebnih uvjeta Ugovora o dodjeli financijskih sredstava
2. Predložak životopisa
3. Izjava o nepostojanju dvostrukog financiranja za prijavitelja
4. Obrazac za uvid u kaznenu evidenciju
5. Zahtjev za nadoknadom sredstava
6. Obrasci za izvještavanje
1. **UDRUGE** osnovane sukladno Zakonu o udrugama (NN 74/14, 70/17 i 98/19); **ZAKLADE** osnovane sukladno Zakonu o zakladama (NN 106/18 i 98/19); **USTANOVE** – osnovane sukladno Zakonu o ustanovama (NN 76/93, 29/97, 47/99, 35/08 i 127/19); **VJERSKE ZAJEDNICE** osnovane sukladno Zakonu o pravnom položaju vjerskih zajednica (NN 83/02 i 73/13). [↑](#footnote-ref-1)
2. Sukladno važećem Kaznenom zakonu. [↑](#footnote-ref-2)
3. Sukladno važećem Zakonu o sprječavanju sukoba interesa. [↑](#footnote-ref-3)
4. Ukoliko organizacija u svojem statutu ima sadržane odredbe kojima se predviđa korištenje pečata. Isto se primjenjuje na sve slučajeve u kojima se traži ovjera dokumenta službenim pečatom organizacije. [↑](#footnote-ref-4)